D ô v o d o v á    s p r á v a

k  materiálu “Riziká realizácie štátnych záruk v roku 2001 
a návrh na  ich minimalizovanie”

Materiál sa predkladá na základe úlohy z Plánu práce Ministerstva financií SR a Plánu práce vlády Slovenskej republiky na rok 2001. Obsahuje aktualizovaný prehľad o stave a predpokladaných úhradách zo štátneho rozpočtu v prípade insolventnosti podnikateľských subjektov, ktorým bola poskytnutá štátna záruka za bankové úvery.

Predmetný materiál bol predložený na medzirezortné pripomienkové konanie ministerstvám zastúpeným v Úverovom a  záručnom výbore vlády Slovenskej republiky. Nakoľko Ministerstvo pre správu a privatizáciu národného majetku SR nie je členom ÚZVV SR a v pôvodne navrhovanom uznesení vlády bola v bode C.2. uložená úloha aj ministerke pre správu a  privatizáciu národného majetku, materiál bol dodatočne predložený na pripomienkovanie aj MSPNM SR.

Zmeny návrhu uznesenia vlády v porovnaní s pôvodným návrhom, ktorý bol predložený na medzirezortné pripomienkové konanie, vyplynuli zo zapracovania pripomienok MSPNM SR, v nadväznosti na rokovania uskutočnené v marci 2001, ktoré viedli k záverom poskytnúť FNM SR úver vo výške 250 mil. EUR. Navýšenie o 100 mil. EUR má byť účelovo určené na úhradu zvýšeného objemu realizovaných štátnych záruk, čo bolo uznesením vlády SR č. 288 zo dňa 28. marca 2001 aj schválené.

Dňa 2.apríla 2001 bol predložený materiál prerokovaný v  Porade ekonomických ministrov vlády SR. Pripomienky, ktoré vyplynuli z rokovania                                           PEM,  týkajúce sa vymedzenia objemu záruk štátu pre rok 2001 a informácie o výške potreby úverov so štátnou zárukou boli do materiálu zapracované.